CELEX: 32019R1796
Language: lv
Date: 2019-10-24 00:00:00
Title: Eiropas Parlamenta un Padomes Regula (ES) 2019/1796 (2019. gada 24. oktobris), ar ko groza Regulu (ES) Nr. 1309/2013 par Eiropas Globalizācijas pielāgošanās fondu (2014–2020)

31.10.2019   
               
               
                  LV
               
               
                  Eiropas Savienības Oficiālais Vēstnesis
               
               
                  LI 279/4
               
            
         EIROPAS PARLAMENTA UN PADOMES REGULA (ES) 2019/1796
         (2019. gada 24. oktobris),
         ar ko groza Regulu (ES) Nr. 1309/2013 par Eiropas Globalizācijas pielāgošanās fondu (2014–2020)
         EIROPAS PARLAMENTS UN EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 175. panta trešo daļu,
         ņemot vērā Eiropas Komisijas priekšlikumu,
         pēc leģislatīvā akta projekta nosūtīšanas valstu parlamentiem,
         ņemot vērā Eiropas Ekonomikas un sociālo lietu komitejas atzinumu (1),
         pēc apspriešanās ar Eiropas Reģionu komiteju,
         saskaņā ar parasto likumdošanas procedūru (2),
         tā kā:
         
                     (1)
                  
                  
                     Ar Eiropas Parlamenta un Padomes Regulu (EK) Nr. 1927/2006 (3) uz daudzgadu finanšu shēmas darbības laikposmu, kas ilgst no 2007. gada 1. janvāra līdz 2013. gada 31. decembrim, tika izveidots Eiropas Globalizācijas pielāgošanās fonds (EGF). EGF tika izveidots, lai Savienība varētu izrādīt solidaritāti darbiniekiem, kuri zaudējuši darbu tādēļ, ka globalizācijas dēļ ir notikušas lielas strukturālas izmaiņas pasaules tirdzniecības modeļos.
                  
               
                     (2)
                  
                  
                     
                        EGF darbības joma tika paplašināta 2009. gadā ar Eiropas Parlamenta un Padomes Regulu (EK) Nr. 546/2009 (4), kas bija daļa no Eiropas ekonomikas atveseļošanas plāna, ietverot atbalstu darba ņēmējiem, kuri atlaisti globālās finanšu un ekonomiskās krīzes tiešā rezultātā.
                  
               
                     (3)
                  
                  
                     Ar Eiropas Parlamenta un Padomes Regulu (ES) Nr. 1309/2013 (5) uz daudzgadu finanšu shēmas darbības laikposmu, kas ilgst no 2014. gada 1. janvāra līdz 2020. gada 31. decembrim, tika izveidots EGF. Regula arī paplašināja EGF darbības jomu, lai ietvertu ne tikai darba ņēmēju atlaišanas lielu strukturālu pārmaiņu rezultātā, kas pasaules tirdzniecības modeļos notikušas globalizācijas dēļ, un atlaišanas ievērojamu ekonomikas traucējumu rezultātā, kuru cēlonis ir globālā finanšu un ekonomikas krīze, kam pievēršas Regula (EK) Nr. 546/2009, bet arī atlaišanas jebkādas jaunas globālas finanšu un ekonomikas krīzes rezultātā. Turklāt ar Eiropas Parlamenta un Padomes Regulu (ES, Euratom) 2018/1046 (6) grozīja Regulu (EK) Nr. 1309/2013, lai cita starpā ieviestu noteikumus, kas ļauj EGF izņēmuma kārtā segt kolektīvos pieteikumus, kuros iesaistīti mazie un vidējie uzņēmumi (MVU), kas atrodas vienā reģionā un darbojas dažādās ekonomikas nozarēs, kuras definētas NACE 2. redakcijas nodaļas līmenī, ja pieteikuma iesniedzēja dalībvalsts apliecina, ka šādi MVU ir galvenais vai vienīgais darījumdarbības veids minētajā reģionā.
                  
               
                     (4)
                  
                  
                     Lielbritānijas un Ziemeļīrijas Apvienotā Karaliste (“Apvienotā Karaliste”) 2017. gada 29. martā iesniedza paziņojumu par nodomu izstāties no Savienības saskaņā ar Līguma par Eiropas Savienību (LES) 50. pantu. Līgumi Apvienotajai Karalistei vairs nebūs piemērojami no izstāšanās līguma spēkā stāšanās dienas vai, gadījumā, ja tas nestājas spēkā, no dienas, kad no paziņošanas par izstāšanos apritējuši divi gadi, ja vien Eiropadome, vienojoties ar Apvienoto Karalisti, vienprātīgi nenolems minēto periodu pagarināt.
                  
               
                     (5)
                  
                  
                     Pēc vienošanās par pirmo pagarinājumu 2019. gada 22. martā Eiropadome 2019. gada 11. aprīlī pieņēma Lēmumu (ES) 2019/584, ar kuru tā pēc vēl viena Apvienotās Karalistes lūguma (7) piekrita pagarināt LES 50. panta 3. punktā paredzēto termiņu līdz 2019. gada 31. oktobrim. Ja vien ar Apvienoto Karalisti noslēgtais Izstāšanās līgums nav stājies spēkā nākamajā dienā pēc datuma, kad Līgumi Apvienotajai Karalistei vairs nav piemērojami, vai Eiropadome, vienojoties ar Apvienoto Karalisti, nav vienprātīgi nolēmusi pagarināt LES 50. panta 3. punktā paredzēto termiņu trešo reizi, LES 50. panta 3. punktā paredzētais laikposms beigsies 2019. gada 31. oktobrī.
                  
               
                     (6)
                  
                  
                     Apvienotās Karalistes izstāšanās no Savienības bez izstāšanās līguma varētu negatīvi ietekmēt dažas nozares un pakalpojumus, un kā rezultātā šajās nozarēs strādājošos varētu atlaist. Ar šo regulu būtu jāgroza Regula (ES) Nr. 1309/2013, lai konkretizētu, ka šādas atlaišanas ietilpst EGF darbības jomā. Tas nodrošinātu, ka EGF var efektīvi reaģēt, sniedzot atbalstu darba ņēmējiem, kas atlaisti no darba jomās, nozarēs, teritorijās vai darba tirgos, kur vērojami ievērojami ekonomikas traucējumi sakarā ar Apvienotās Karalistes izstāšanos no Savienības bez izstāšanās līguma.
                  
               
                     (7)
                  
                  
                     Ņemot vērā steidzamību, kas saistīta ar Apvienotās Karalistes izstāšanos no Savienības, tika uzskatīts par lietderīgu paredzēt izņēmumu attiecībā uz astoņu nedēļu laikposmu, kas minēts LES, Līgumam par Eiropas Savienības darbību un Eiropas Atomenerģijas kopienas dibināšanas līgumam pievienotā protokola Nr. 1 par valstu parlamentu lomu Eiropas Savienībā 4. pantā.
                  
               
                     (8)
                  
                  
                     Šai regulai būtu jāstājas spēkā steidzamības kārtā nākamajā dienā pēc tās publicēšanas Eiropas Savienības Oficiālajā Vēstnesī, un tā būtu jāpiemēro no nākamās dienas pēc tam, kad Līgumi Apvienotajai Karalistei vairs nav piemērojami. Tomēr šī regula nebūtu jāpiemēro, ja līdz minētajai dienai ir stājies spēkā izstāšanās līgums, kas ar Apvienoto Karalisti noslēgts saskaņā ar LES 50. panta 2. punktu,
                  
               IR PIEŅĒMUŠI ŠO REGULU.
         
            1. pants
            
               Grozījums Regulā (ES) Nr. 1309/2013
            
            Regulas (ES) Nr. 1309/2013 2. pantā a) punktu aizstāj ar šādu:
            
                        “a)
                     
                     
                        darba ņēmējiem, kuri atlaisti, un pašnodarbinātām personām, kuru darbība ir beigusies tādu lielu strukturālu pārmaiņu rezultātā, kas pasaules tirdzniecības modeļos notikušas globalizācijas dēļ, par ko īpaši liecina būtisks importa pieaugums Savienībā, būtiskas izmaiņas Savienības preču vai pakalpojumu tirdzniecībā, strauja Savienības tirgus daļas samazināšanās kādā nozarē, darbības pārvietošana uz trešām valstīm; vai Apvienotās Karalistes izstāšanās no Savienības bez izstāšanās līguma rezultātā, ar noteikumu, ka minētajai darba ņēmēju atlaišanai ir būtiska negatīva ietekme uz vietējo, reģionālo vai valsts ekonomiku;”.
                     
                  
         
            2. pants
            
               Stāšanās spēkā
            
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no nākamās dienas pēc tam, kad saskaņā ar LES 50. panta 3. punktu Līgumi Apvienotajai Karalistei vairs nav piemērojami.
            Tomēr šo regulu nepiemēro, ja līdz nākamajai dienai pēc tam, kad Līgumi Apvienotajai Karalistei vairs nav piemērojami, ir stājies spēkā ar Apvienoto Karalisti saskaņā ar LES 50. panta 2. punktu noslēgtais izstāšanās līgums.
         
         
            Šī regula uzliek saistības kopumā un ir tieši piemērojama visās dalībvalstīs.
            Strasbūrā, 2019. gada 24. oktobrī
            
               
                  Eiropas Parlamenta vārdā –
               
               
                  priekšsēdētājs
               
               D. M. SASSOLI
            
            
               
                  Padomes vārdā –
               
               
                  priekšsēdētāja
               
               T. TUPPURAINEN
            
         
         
            (1)  2019. gada 25. septembra atzinums (Oficiālajā Vēstnesī vēl nav publicēts).
         
            (2)  Eiropas Parlamenta 2019. gada 22. oktobra nostāja (Oficiālajā Vēstnesī vēl nav publicēta) un Padomes 2019. gada 24. oktobra lēmums.
         
            (3)  Eiropas Parlamenta un Padomes Regula (EK) Nr. 1927/2006 (2006. gada 20. decembris) par Eiropas Globalizācijas pielāgošanās fonda izveidi (OV L 406, 30.12.2006., 1. lpp.).
         
            (4)  Eiropas Parlamenta un Padomes Regula (EK) Nr. 546/2009 (2009. gada 18. jūnijs), ar kuru groza Regulu (EK) Nr. 1927/2006 par Eiropas Globalizācijas pielāgošanās fonda izveidi (OV L 167, 29.6.2009., 26. lpp.).
         
            (5)  Eiropas Parlamenta un Padomes Regula (ES) Nr. 1309/2013 (2013. gada 17. decembris) par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006 (OV L 347, 20.12.2013., 855. lpp.).
         
            (6)  Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).
         
            (7)  Eiropadomes Lēmums (ES) 2019/584, kas pieņemts, vienojoties ar Apvienoto Karalisti (2019. gada 11. aprīlis), ar ko pagarina laikposmu saskaņā ar LES 50. panta 3. punktu (OV L 101, 11.4.2019., 1. lpp.).